**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a o zmene a doplnení niektorých zákonov sa predkladá v nadväznosti na predložený návrh zákona, ktorým sa mení a dopĺňa zákon Národnej rady Slovenskej republiky č. 40/1993 Z. z. o štátnom občianstve Slovenskej republiky v znení neskorších predpisov a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov.

Návrh zákona vychádza z potreby upraviť podmienky výkonu niektorých povolaní, ktorých výkon je spojený so špecifickými potrebami zachovávať lojalitu voči Slovenskej republike, oboznamovať sa so skutočnosťami, s ktorými osobitný zákon viaže podmienku mlčanlivosti, previerku bezúhonnosti a pod. Takýmito povolaniami sú predovšetkým ozbrojené bezpečnostné zbory, ako i povolanie prokurátora. Keďže spomínaná novela zákona o štátnom občianstve novo umožní nadobúdať popri štátnom občianstve Slovenskej republiky aj cudzie štátne občianstvo, stáva sa potrebným prehodnotiť aj podmienky výkonu týchto povolaní.

Výkon štátnej služby v služobnom pomere v Policajnom zbore, Slovenskej informačnej službe, Zbore väzenskej a justičnej stráže SR, Železničnej polície a Národnom bezpečnostnom úrade je viazaný na služobnú prísahu, ktorou sa občania zaväzujú k vernosti Slovenskej republike. Pri získaní štátneho občianstva cudzieho štátu, napríklad štátneho občianstva Maďarskej republiky, sa žiadatelia zaväzujú k vernosti cudzieho štátu a k jeho ochrane. Z uvedeného vyplýva, že získaním občianstva cudzieho štátu by mohla byť narušená lojalita k Slovenskej republike. Osoby vykonávajúce štátnu službu v služobnom pomere sa vo zvýšenej miere oboznamujú s utajovanými skutočnosťami a inými citlivými informáciami, ktoré sú chránené povinnosťou mlčanlivosti. V prípade získania občianstva cudzieho štátu vzniká zvýšené riziko ich úniku v prospech cudzej moci. Súčasná právna úprava síce nezamedzuje výkon štátnej služby osobám aj s cudzím štátnym občianstvom, ale v prípade predpokladaného udeľovania cudzieho štátneho občianstva občanom Slovenskej republiky vo veľkom počte, napríklad na základe legislatívnych zmien v Maďarskej republike, sa vyššie uvedené bezpečnostné riziká znásobujú, a preto sa navrhuje viazať štátnu službu výlučne na štátne občianstvo Slovenskej republiky.

Tými istými princípmi a dôvodmi sa riadia aj novely ďalších zákonov obsiahnutých v článkoch II až V týkajúcich sa profesionálnych vojakov, prokurátorov, právnych čakateľov prokuratúry, colníkov a štátnych zamestnancov vo vybraných odboroch štátnej služby a vo vybraných služobných úradoch.

Predložený návrh zákona nebude mať dopad na štátny rozpočet, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

Predložený návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná.

**Doložka zlučiteľnosti**

**právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:** poslanci Národnej rady Slovenskej republiky .......

**2. Názov návrhu právneho predpisu:** návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a o zmene a doplnení niektorých zákonov

**3. Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**4. Záväzky Slovenskej republiky vo vzťahu k Európskym spoločenstvám a Európskej únii:**

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca

bezpredmetné

b) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení (čl. 258 až 260 Zmluvy o fungovaní Európskej únie)

proti Slovenskej republike nie sú vedené žiadne konania

c) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia

bezpredmetné

**5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom EÚ.

**6. Gestor a spolupracujúce rezorty:**

**Doložka vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a o zmene a doplnení niektorých zákonov

**A.2. Vplyvy:**

|  |  |  |  |
| --- | --- | --- | --- |
|  | **Pozitívne\*** | **Žiadne\*** | **Negatívne\*** |
| 1. Vplyvy na rozpočet verejnej správy |  | **X** |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | **X** |  |
| 3, Sociálne vplyvy  – vplyvy na hospodárenie    obyvateľstva,  – sociálnu exklúziu,  – rovnosť príležitostí a rodovú rovnosť a vplyvy na zamestnanosť |  | **X** |  |
| 4. Vplyvy na životné prostredie |  | **X** |  |
| 5. Vplyvy na informatizáciu spoločnosti |  | **X** |  |

**A.3. Poznámky**

**A.4. Alternatívne riešenia**

Žiadne.

**A.5. Stanovisko gestorov**

**B. Osobitná časť**

**K čl. I**

**K bodu 1**

Z dôvodu bezpečnostného rizika sa ustanovuje pri vzniku služobného pomeru ďalšia podmienka, a to výlučnosť štátneho občianstva Slovenskej republiky.

**K bodu 2**

Ustanovuje sa, že podmienku výlučne štátneho občianstva Slovenskej republiky žiadateľ preukazuje čestným vyhlásením.

**K bodu 3**

Obdobne ako strata slovenského štátneho občianstva, tak aj nadobudnutie cudzieho štátneho občianstva, bude dôvodom na prepustenie zo služobného pomeru.

**K bodu 4**

Prechodné ustanovenie zohľadňuje skutočnosť, že v Policajnom zbore sú aj občania Slovenskej republiky, ktorí majú zároveň cudzie štátne občianstvo. Z dôvodov uvedených vo všeobecnej časti dôvodovej správy je nevyhnutné ustanoviť určité časové obdobie, v rámci ktorého sa môže policajt rozhodnúť, či hodlá naďalej pôsobiť v Policajnom zbore. Takéto ustanovenie však nebude platiť vo vzťahu k takým osobám, ktoré boli občanmi bývalého federálneho štátu.

**K čl. II**

**K bodu 1**

Z dôvodu bezpečnostného rizika sa ustanovuje pri vzniku služobného pomeru colníkov ďalšia podmienka, a to výlučnosť štátneho občianstva Slovenskej republiky.

**K bodu 2**

Ustanovuje sa, že podmienku výlučne štátneho občianstva Slovenskej republiky žiadateľ preukazuje čestným vyhlásením.

**K bodu 3**

Obdobne ako strata slovenského štátneho občianstva, tak aj nadobudnutie cudzieho štátneho občianstva, bude dôvodom na prepustenie zo služobného pomeru.

**K bodu 4**

Prechodné ustanovenie zohľadňuje skutočnosť, že colníkmi sú aj občania Slovenskej republiky, ktorí majú zároveň cudzie štátne občianstvo. Z dôvodov uvedených vo všeobecnej časti dôvodovej správy je nevyhnutné ustanoviť určité časové obdobie, v rámci ktorého sa môže colník rozhodnúť, či hodlá naďalej pôsobiť v colníctve. Takéto ustanovenie však nebude platiť vo vzťahu k takým osobám, ktoré boli občanmi bývalého federálneho štátu.

**K čl. III**

**K bodu 1**

Z dôvodu bezpečnostného rizika sa ustanovuje pri vymenovaní do funkcie prokurátora ďalšia podmienka, a to výlučnosť štátneho občianstva Slovenskej republiky.

**K bodu 2**

Obdobne ako strata slovenského štátneho občianstva, tak aj nadobudnutie cudzieho štátneho občianstva, bude dôvodom na odvolanie prokurátora z funkcie.

**K bodu 3**

Z dôvodu bezpečnostného rizika sa ustanovuje pri vymenovaní do funkcie právneho čakateľa prokuratúry ďalšia podmienka, a to výlučnosť štátneho občianstva Slovenskej republiky.

**K bodu 4**

Obdobne ako strata slovenského štátneho občianstva, tak aj nadobudnutie cudzieho štátneho občianstva, bude dôvodom na odvolanie právneho čakateľa prokuratúry z funkcie.

**K bodu 5**

Prechodné ustanovenie zohľadňuje skutočnosť, že prokurátormi sú v súčasnosti aj občania Slovenskej republiky, ktorí majú zároveň cudzie štátne občianstvo. Z dôvodov uvedených vo všeobecnej časti dôvodovej správy je nevyhnutné ustanoviť určité časové obdobie, v rámci ktorého sa môže prokurátor rozhodnúť, či hodlá naďalej pôsobiť ako prokurátor. To isté sa vzťahuje aj na právnych čakateľov prokuratúry. Takéto ustanovenie však nebude platiť vo vzťahu k takým osobám, ktoré boli občanmi bývalého federálneho štátu.

**K čl. IV**

**K bodom 1 a 2**

Zmenou predmetných ustanovení sa zabezpečí, aby do služobného pomeru profesionálneho vojaka mohol byť prijatý iba štátny občan Slovenskej republiky, ktorý nemá štátne občianstvo iného štátu.

**K bodu 3**

Prechodné ustanovenie zohľadňuje skutočnosť, že v ozbrojených silách Slovenskej republiky pôsobia ako profesionálni vojaci aj občania Slovenskej republiky, ktorí majú zároveň cudzie štátne občianstvo. Z dôvodov uvedených vo všeobecnej časti dôvodovej správy je nevyhnutné ustanoviť určité časové obdobie, v rámci ktorého sa môže profesionálny vojak rozhodnúť, či hodlá naďalej pôsobiť v ozbrojených silách. Takéto ustanovenie však nebude platiť vo vzťahu k takým osobám, ktoré boli občanmi bývalého federálneho štátu.

**K čl. V**

**K bodom 1 a 2**

Z dôvodu bezpečnostného rizika sa ustanovuje pri niektorých štátnozamestnaneckých miestach (ustanovených nariadením vlády) podmienka výlučnosti štátneho občianstva Slovenskej republiky.

**K bodu 3**

Obdobne ako strata slovenského štátneho občianstva a občianstva štátov EÚ, tak aj nadobudnutie cudzieho štátneho občianstva pri určitých odboroch štátnej služby, bude dôvodom na skončenie štátnozamestnaneckého pomeru.

**K bodu 4**

Prechodné ustanovenie zohľadňuje skutočnosť, že v štátnozamestnaneckom pomere na vymedzených odboroch štátnej služby a vymedzených služobných úradoch podľa nariadenia vlády SR č. 411/2009 Z. z. sú aj občania Slovenskej republiky, ktorí majú zároveň cudzie štátne občianstvo. Z dôvodov uvedených vo všeobecnej časti dôvodovej správy je nevyhnutné ustanoviť určité časové obdobie, v rámci ktorého sa môže štátny zamestnanec rozhodnúť, či hodlá naďalej pôsobiť v štátnozamestnaneckom pomere. Takéto ustanovenie však nebude platiť vo vzťahu k takým osobám, ktoré boli občanmi bývalého federálneho štátu.

**K čl. VI**

Navrhuje sa, aby zákon nadobudol účinnosť v ten istý čas ako novela zákona o štátnom občianstve, teda 1. januára 2011.